text: Lõpetuseks viskab vabakutseline laureaat veel ühe kivi riigiteatrite kapsaaeda. "Teatud mugavus paistab repertuaarivalikus välja ka selles, et minnakse kunagi edukalt mängitud näidendite taaslavastamisele – kunagi läks see ju jube hästi, põrutame uuesti! Nüüd on kümme-viisteist aastat mööda läinud, teeme selle loo uuesti. Selles on ju ka omajagu mugavust, et minnakse justkui kindla peale välja. Lüpstakse niigi juba tühjaks jäänud nisa, see on lihtsalt banaalne. Kui aga teatrite dramaturgid või kirjandusala juhatajad viitsiksid natukenegi laiemalt ringi vaadata, leiaksid nad väga palju sisukaid ja põnevaid näidendeid. Teatrite kohus oleks avastada uut, uut ja veel kord uut dramaturgiat, ja seda maailmas jagub. Tuleb ainult ringi vaadata ja natuke tööd teha," räägib Kalmet.